Baptist Mudartha

Baptist Mudartha (Mangalore, Karnataka, 1911ko irailaren 9a – Allahabad, 2007ko maiatzaren 30a) indiar elizgizon katolikoa izan zen. 1963tik 1967ra Jhansiko apezpiku laguntzailea izan zen, 1967tik 1976ra elizbarruti bereko ordinarioa eta 1976tik 1988ra Allahabadeko apezpikua.

 Bizitza 
Baptist Mudartha Joseph eta Martina Mudartharen hirugarren semea izan zen. Belmango San Jose lehen hezkuntzako eskolan eta Mangaloreko St. Aloysius Collegen ikasi zuen. 1933an, Sitapurreko apaizgaitegi txikian eta geroago San Jose apaizgaitegi nagusian sartu zen filosofia ikastera. 1937tik 1941era, teologia katolikoa ikasi zuen Erroman. 1942ko abenduaren 21ean apaiztu zen. Gerra garaian Indiara itzuli ezinik, filosofian lizentziatu zen The Concept of God in Islam izeneko tesi batekin. 1944an Indiara itzuli zen eta latina irakasten hasi zen Sitapurreko apaizgaitegi txikian. 1946an Indiako eta Mendebaldeko Filosofiako irakasle bihurtu zen Allahabadeko San Jose apaizgaitegian.

1963an, Paulo VI.a aita santuak Jhansiko apezpiku laguntzaile (Francis Xavier Fenechekin batera) eta Idebessusko apezpiku titular izendatu zuen. Paulo VI.a aita santuak berak apezpiku ordenatu zuen 1963ko urriaren 20an, Erromako San Petri basilikan, kontsakratzailekideak Pietro Sigismondi eta Sergio Pignedoli izanik. 1967ko azaroaren 29an, Baptist Mudartha Jhansiko lehen ordinario indiar bihurtu zen.

1960ko hamarkadan, Vatikanoko II. kontzilioaren bigarren, hirugarren eta laugarren saioan parte hartu zuen.

1976ko maiatzaren 1ean, Alfred Fernández ordezkatu zuen Allahabadeko apezpiku gisa. 1988ko maiatzaren 5ean, Joan Paulo II.a aita santuak bere dimisioa onartu zuen.

Mudarthak eskola ugari sortu zituen. Masih Shabd Sangraha hiztegi teologikoa argitaratu zuen ingelesez eta hindiz 1997an. Lan horregatik, Hindi Sahitya Ratna saria, All India Social and Literary Society erakundearen Ama Teresa saria, Allahabadeko EKTA Kultur Erakundearen saria eta Allahabadeko Varist Naagarik Samman saria jaso zituen. 

95 urte zituela hil zen Allahabadeko Nazareth ospitalean.

 Ondorengotza apostolikoa 

 Erreferentziak 

 Kanpo estekak 

Kategoria:Indiako apezpikuak
Kategoria:Indiako katolikoak
Kategoria:Paulo VI.ak izendatutako apezpikuak
Kategoria:XX. mendeko indiarrak
Kategoria:XXI. mendeko indiarrak